作者:杜審言
標題:和李大夫嗣真奉使存撫河東
內容:六位乾坤動，三微歷數遷。謳歌移火德，圖讖在金天。子月開階統，房星受命年。禎符龍馬出，寶籙鳳凰傳。地即交風雨，都仍蔔澗瀍。明堂唯禦極，清廟乃尊先。不宰神功運，無為大象懸。八荒平物土，四海接人煙。已屬群生泰，猶言至道偏。璽書傍問俗，旌節近推賢。秩比司空位，官臨禦史員。雄詞執刀筆，直諫罷樓船。國有大臣器，朝加小會筵。將行備禮樂，送別仰神仙。城闕周京轉，關河陝服連。稍觀汾水曲，俄指絳臺前。姑射聊長望，平陽遂宛然。舜耕餘草木，禹鑿舊山川。昔出諸侯上，無何霸業全。中軍歸戰敵，外府絕兵權。隱隱帝鄉遠，瞻瞻肅命虔。西河偃風俗，東壁掛星躔。井邑枌榆社，陵園松柏田。榮光晴掩代，佳氣曉侵燕。雨霈鴻私滌，風行睿旨宣。煢嫠訪疾苦，屠釣採貞堅。人樂逢刑措，時康洽賞延。賜逾秦氏級，恩倍漢家錢。擁傳鹹翹首，稱觴競比肩。拜迎彌道路，舞詠溢郊鄽。殺氣西衡白，窮陰北暝玄。飛霜遙渡海，殘月迥臨邊。緬邈朝廷問，周流朔塞旋。興來探馬策，俊發抱龍泉。學總八千卷，文傾三百篇。澄清得使者，作頌有人焉。莫以崇班閡，而雲勝託捐。偉材何磊落，陋質幾翩翾。江海寧為讓，巴渝轉自牽。一聞歌聖道，助曲荷陶甄。